復次，曼殊室利！若諸有情，好喜乖離，更相鬥訟，惱亂自他，以身語意，造作增長種種惡業，展轉常為不饒益事，互相謀害。告召山林樹塚等神；殺諸眾生，取其血肉，祭祀藥叉羅剎婆等；書怨人名，作其形像，以惡咒術而咒詛之；厭魅蠱道，咒起屍鬼，令斷彼命，及壞其身。是諸有情，若得聞此藥師瑠璃光如來名號，彼諸惡事，悉不能害。一切展轉皆起慈心，利益安樂，無損惱意及嫌恨心；各各歡悅，於自所受生於喜足，不相侵凌，互為饒益。

復次，曼殊室利！若有四眾：苾芻、苾芻尼、鄔波索迦、鄔波斯迦，及餘淨信善男子、善女人等，有能受持八分齋戒，或經一 年，或復三月，受持學處，以此善根，願生西方極樂世界無量壽佛所，聽聞正法，而未定者。若聞世尊藥師琉璃光如來名號，臨命終時，有八大菩薩，其名曰：文殊 師利菩薩、觀世音菩薩、得大勢菩薩、無盡意菩薩、寶檀華菩薩、藥王菩薩、藥上菩薩、彌勒菩薩、是八大菩薩，乘空而來，示其道路，即於彼界種種雜色眾寶華中，自然化生。

或有因此生於天上，雖生天上，而本善根亦未窮盡，不復更生諸餘惡趣。天上壽盡，還生人間，或為輪王，統攝四洲，威德自在，安立無量百千有情於十善道；或生剎帝利、婆羅門、居士大家，多饒財寶，倉庫盈溢，形相端正，眷屬具足，聰明智慧，勇健威猛，如大力士。若是女人，得聞世尊藥師瑠璃光如來名號，至心受持，於後不復更受女身。

復次，曼殊室利！彼藥師瑠璃光如來得菩提時，由本願力，觀諸有情，遇眾病苦、瘦攣乾消、黃熱等病；或被魘魅蠱毒所中，或復短命，或時橫死，欲令是等病苦消除，所求願滿。

時彼世尊入三摩地，名曰除滅一切眾生苦惱。既入定已，於肉髻中，出大光明，光中演說，大陀羅尼曰：南謨薄伽伐帝，鞞殺社窶嚕，薜琉璃，缽喇婆，喝囉闍也，怛他揭多耶，阿囉喝帝，三藐三勃陀耶，怛姪他，唵，鞞殺逝，鞞殺逝，鞞殺社，三沒揭帝莎訶。

爾時光中，說此咒已，大地震動，放大光明，一切眾生，病苦皆除，受安隱樂。

曼殊室利！若見男子女人，有病苦者，應當一心為彼病人，常清淨澡漱，或食或藥，或無蟲水，咒一百八遍，與彼服食，所有病苦悉皆消滅。若有所求，至心念誦，皆得如是，無病延年，命終之後，生彼世界，得不退轉，乃至菩提。是故曼殊室利，若有男子女人，於彼藥師瑠璃光如來，至心殷重，恭敬供養者，常持此咒，勿令廢忘。